b"\n_START_ARTICLE_\nCarl von Ghega\n_START_SECTION_\n\xc5\xbdivljenje\n_START_PARAGRAPH_\nCarlo Ghega se je rodil v Benetkah v dru\xc5\xbeini z albanskimi koreninami. V otro\xc5\xa1tvu je kazalo, da bo sledil o\xc4\x8detovim stopinjam in postal pomorski \xc4\x8dastnik, vendar je nato prevladala ljubezen do matematike. Po zaklju\xc4\x8dku voja\xc5\xa1kega kolegija se je s 15 leti vpisal na univerzo v Padovi in \xc5\xbee po enem letu postal diplomirani in\xc5\xbeenir in arhitekt. Leto zatem je \xc5\xa1e doktoriral iz matematike._NEWLINE_Poklicno pot je za\xc4\x8del kot hidrotehnik in graditelj cest v doma\xc4\x8di pokrajini Veneto. Med drugim je sodeloval tudi pri gradnji ceste\xc2\xa0\xc2\xbbStrada d\xe2\x80\x99Alemagna\xc2\xab\xc2\xa0med Trevisom in Cortino d'Ampezzo. Med letoma 1836 in 1840 je vodil gradbena dela na odseku Severne \xc5\xbeeleznice cesarja Ferdinanda med B\xc5\x99eclavom in Brnom. V tem \xc4\x8dasu (1836 - 1837) je preu\xc4\x8deval tudi gradnjo \xc5\xbeeleznic v Zdru\xc5\xbeenem kraljestvu in drugih evropskih dr\xc5\xbeavah. Leta 1842 je postal vodja na\xc4\x8drtovanja bodo\xc4\x8de ju\xc5\xbene dr\xc5\xbeavne \xc5\xbeeleznice med Dunajem in Trstom. Najprej je odpotoval na \xc5\xa1tudijski dopust v ZDA in se tam seznanil predvsem z gradnjo \xc5\xbeeleznice \xc4\x8dez gorovje Aligeni (Allegheny), ter z gradnjo mostov po sistemu Howe (po tej tehniki je mdr. bil zgrajen tudi prvi leseni \xc5\xbeelezni\xc5\xa1ki most v Mariboru)._NEWLINE_Po vrnitvi v domovino je prevzel trasiranje odseka iz Gloggnitza \xc4\x8dez M\xc3\xbcrzzuschlag, Gradec in Ljubljano do Trsta. Najte\xc5\xbeavnej\xc5\xa1i odsek Ju\xc5\xbene \xc5\xbeeleznice je predstavljal prelaz Semmering med Gloggnitzem in M\xc3\xbcrzzuschlagom, ki se je v tistem \xc4\x8dasu zdel nemogo\xc4\x8d. Njegovi sodobniki so na tem odseku predlagali zobato \xc5\xbeeleznico ali \xc5\xbei\xc4\x8dnico, Ghega pa je leta 1844 predlo\xc5\xbeil na\xc4\x8drt, kjer je \xc4\x8dez prelaz mojstrsko speljal traso, ki bi jo lahko prevozile tudi obi\xc4\x8dajne lokomotive. \xc5\xa0e pred dokon\xc4\x8dno potrditvijo svoje trase je sodeloval tudi pri konstrukciji najprimernej\xc5\xa1ih lokomotiv, ki bi zmogle te vzpone. Odsek \xc4\x8dez Semmering se je gradil med letoma 1848 in 1854. Vmes, leta 1851, je Ghega bil povzdignjen v plemi\xc5\xa1ki stan in prejel naziv vitez (nem\xc5\xa1ko Ritter). Po dokon\xc4\x8danju odseka \xc4\x8dez Semmering je na\xc4\x8drtoval \xc5\xbeelezni\xc5\xa1ko omre\xc5\xbeje v celotni Habsbur\xc5\xa1ki monarhiji, nakar so mu poverili izgradnjo \xc5\xbeeleznic v Transilvaniji. Projekta ni utegnil dokon\xc4\x8dati, ker je leta 1860 na Dunaju umrl za tuberkulozo in bil pokopan v \xc4\x8dastnem grobu na dunajskem Osrednjem pokopali\xc5\xa1\xc4\x8du (Wiener Zentralfriedhof). \xc4\x8ceprav o njegovem zasebnem \xc5\xbeivljenju ni dosti znanega, je o njem bilo napisanih pet romanov._NEWLINE_Odsek \xc4\x8dez Semmering velja za Ghegov najve\xc4\x8dji podvig. Pri nas je znan tudi po drznih trasah v savski dolini med Zidanim Mostom in Ljubljano, \xc4\x8dez Ljubljansko barje in Kras ter po dveh viaduktih, ki danes ne stojita ve\xc4\x8d: \xc5\xbee leta 1861 zasut pesni\xc5\xa1ki viadukt ter med drugo svetovno vojno poru\xc5\xa1eni borovni\xc5\xa1ki viadukt."